**«Ο ΠΕΤΡΟΣ ΟΡΓΑΝΩΝΕΙ ΠΑΡΤΙ ΚΑΘΑΡΙΣΜΟΥ ΠΑΡΑΛΙΑΣ»**

Γιάγκος Μπουντίνης (Δ΄3)

Στον Πέτρο αρέσει πολύ να πηγαίνει με τον μπαμπά του και τον Φλάφη τον μαλλιαρό σκύλο του για ψάρεμα στην παραλία. Όσο ο μπαμπάς του ετοιμάζει τα καλάμια του, οι δύο φίλοι παίζουν ξέγνοιαστα στην άμμο. Ο Πέτρος ρίχνει ξυλαράκια και ο Φλάφη τα επιστρέφει πίσω. Παραβγαίνουν στο τρέξιμο και αγναντεύουν για ώρα τη θάλασσα. Περνούν τόσο ωραία, που δεν θέλουν να επιστρέψουν στο σπίτι. Ο Πέτρος δε βλέπει την ώρα να έρθει ξανά Σαββατοκύριακο και να επαναλάβουν την αγαπημένη τους συνήθεια.

Ήταν Κυριακή πρωί, όταν οι τρεις τους ετοιμάστηκαν για την καθιερωμένη τους εξόρμηση. Αυτή τη φορά ο Πέτρος ένιωθε ένα περίεργο συναίσθημα, λες και κάτι θα συνέβαινε. Μέχρι και ο Φλάφη κατάλαβε ότι ο φίλος του δεν είχε όρεξη για παιχνίδι. Σύντομα όμως κατάφερε με τα χάδια και τις σκανδαλιές του να πείσει τον Πέτρο να παίξουν το αγαπημένο τους παιχνίδι με το ξυλαράκι. Μόνο που σε κάποια στιγμή του παιχνιδιού, ο Φλάφη δεν επέστρεψε με ένα ξυλαράκι στο στόμα αλλά με ένα πουλί.

« Μα τι είναι αυτό που έχεις στο στόμα σου Φλάφη ; Ω Θεέ μου! Είναι ένα πουλί που σπαρταράει. Γρήγορα μπαμπά να το πάρουμε στον κτηνίατρο , να το σώσουμε! Να μην πεθάνει το καημένο » είπε ο Πέτρος αναστατωμένος.

Μέσα στο αυτοκίνητο, ο Πέτρος κρατούσε απαλά το ετοιμοθάνατο θαλασσοπούλι.

« Μπαμπά είναι ένας θαλασσοκόρακας. Το κατάλαβα από το μαυριδερό του χρώμα και το χαρακτηριστικό κίτρινο ράμφος του. Για δες και τις μεγάλες του φτερούγες… Έχω διαβάσει ότι οι ψαράδες το θεωρούν ανταγωνιστή τους, καθώς είναι επιδέξιος ψαράς και άριστος κολυμβητής και δεν το πολυσυμπαθούν. Απαγορεύεται όμως να του κάνουν κακό, γιατί είναι αυστηρά προστατευόμενο είδος. Δυστυχώς όμως κάποτε κινδυνεύει από τα δίχτυα τους. Λυπάμαι πολύ καημενούλη μου που κινδυνεύεις σήμερα. Τι να σου συνέβη άραγε; Εύχομαι να καταφέρει να πετάξει ξανά, μπαμπά».

Του Πέτρου, του φάνηκαν αιώνες τα 15 περίπου λεπτά που χρειάστηκαν για να φτάσουν στην πόρτα του κτηνίατρου δρος Ιωάννου.

«Σε παρακαλώ γιατρέ, βοήθησέ το. Τι του συμβαίνει; » ρώτησε ο Πέτρος με αγωνία.

« Η ακτινογραφία έδειξε πως έχει καταπιεί διάφορα πλαστικά αντικείμενα. Θα πρέπει να του κάνω μια μικρή επέμβαση, να του αφαιρέσω τα πραγματάκια που κατάπιε και το έχουν κάνει να αρρωστήσει. Μετά θα είναι μια χαρά!» είπε ο δρ Ιωάννου και ο Πέτρος πέταξε από χαρά. «Ανυπομονώ να γίνει καλά και να το ελευθερώσουμε» αναστέναξε... Φεύγοντας ο Πέτρος ψιθύρισε στον μπαμπά του: « Μπαμπά αυτό δεν πρέπει να ξανασυμβεί, θέλω να αλλάξω τον κόσμο».

«Δεν έχω αμφιβολία, αγόρι μου, ότι θα βάλεις τα δυνατά σου. Μακάρι όλοι να σκέφτονταν όπως εσύ, αλλά δυστυχώς πολλοί άνθρωποι δεν νοιάζονται για το περιβάλλον και δεν κάνουν τίποτα για να το προστατέψουν. Αντίθετα το μολύνουν ρίχνοντας σκουπίδια, όπου βρουν. Εύχομαι αυτό κάποια μέρα να αλλάξει» είπε ο μπαμπάς του Πέτρου.

Ο Πέτρος δεν έχασε χρόνο. Πηγαίνοντας σπίτι άρχισε να βάζει σε εφαρμογή το σχέδιο του. Πέταξε το drone του πάνω από τις παραλίες της πόλης του, ψάχνοντας να βρει αυτήν που είχε τα περισσότερα σκουπίδια. Αφού την εντόπισε, έστειλε προσκλήσεις σε όλους τους φίλους του:

*Αγαπημένοι μου φίλοι,*

*Σας προσκαλώ σε πάρτι καθαρισμού παραλίας που θα γίνει το Σάββατο 26 Μαρτίου 2022, στις 10 το πρωί, στην παραλία «Απάνεμο». Μπορείτε να φέρετε όσους φίλους θέλετε, για να γίνουμε μια μεγάλη παρέα και να μαζέψουμε όσο πιο πολλά σκουπίδια μπορούμε. Μετά θα παίξουμε διάφορα ομαδικά παιχνίδια. Μαζί μπορούμε να αλλάξουμε τον κόσμο και να δημιουργήσουμε έναν πιο καθαρό πλανήτη. Κανένα ζωάκι δεν πρέπει να κινδυνεύει. Θα χαρώ πολύ αν είστε όλοι εκεί.*

Όλοι όσοι έμαθαν για το πάρτι καθαρισμού της παραλίας βρέθηκαν εκεί, για να βοηθήσουν. Φυσικά, δεν έλειπε ο Φλάφη που με ένα του δυνατό γαύγισμα μάζεψε όλους τους σκύλους της περιοχής, για να βοηθήσουν κι αυτοί.

Μεγάλη ήταν η έκπληξη του Πέτρου, όταν έφθασαν και οι συνάδελφοι από το εργοστάσιο που δούλευε ο μπαμπάς του. Και η παρέα μεγάλωσε τόσο πολύ …

Το αποτέλεσμα εκπληκτικό! Μέσα σε λίγο χρόνο η παραλία έγινε αγνώριστη και προπάντων ολοκάθαρη! « Μπράβο σε όλους! Κάναμε φοβερή δουλειά. Τι λέτε να οργανώσουμε τώρα την επόμενη μας συνάντηση για καθαρισμό μιας άλλης παραλίας; Το drone μου κατέγραψε πολλές βρόμικες αμμουδιές. Να περιμένετε την επόμενή μου πρόσκληση. Τώρα ας αρχίσει το πάρτι » είπε ο Πέτρος.

Όλοι έδειχναν χαρούμενοι και ικανοποιημένοι. Όταν το πάρτι τελείωσε , ο Πέτρος αγκάλιασε τον Φλάφη και του είπε: « Ακόμα είμαστε στην αρχή φιλαράκο»…

Ο μπαμπάς του τον κοίταξε με περηφάνια. « Πάμε γιε μου! » Σήμερα έδωσες ένα μάθημα σε όλους μας. Όλοι μαζί μπορούμε να τα καταφέρουμε να αλλάξουμε τον κόσμο. Έχω τραβήξει μερικά βιντεάκια και θα τα ανεβάσω στα μέσα κοινωνικής δικτύωσης. Έτσι θα μαθευτεί αυτή σου η πράξη, γιατί πράξεις χρειαζόμαστε για να αλλάξουμε τον κόσμο… όχι μόνο λόγια! Σίγουρα, θα ακολουθήσουν το παράδειγμα σου κι άλλα παιδιά σε άλλες πόλεις, γιατί όχι και σε άλλες χώρες! »

«Είσαι ο καλύτερος μπαμπάς του κόσμου!» φώναξε ο Πέτρος και αγκάλιασε σφιχτά τον μπαμπά του.